บางคนอาจสงสัยว่าบ้านเรามีก๋วยจั๊บเป็ดขายหรือไม่ ผมเจอแล้วครับ เขาขึ้นป้ายว่า ก๋วยจั๊บน้ำข้น เป็ดตุ๋น เป็ดเนื้อ เจ้าแรกในประเทศไทย ตั้งอยู่ที่ถนนจันทน์ ตรงจุดที่เรียกว่า ตรอกจันทน์สะพาน 4 (หน้าศูนย์การค้าวรรัตน์) ตอนผมไปแถวนั้นเจอปิดถนนเดินรณรงค์ทางการเมือง ซึ่งไม่ขอกล่าวพาดพิงถึง เพราะฝักใฝ่ด้านกินอย่างเดียว รักไม่ยุ่ง เอ้ย การเมืองไม่ยุ่ง

ร้านเฮียเขาเด่นดังด้านก๋วยจั๊บเป็ดน้ำข้น ได้ใบรับรองคุณภาพจากสำนักชวนชิมหลายแห่ง เสียดายผมไม่ได้สั่งมาลอง อยากกินข้าวเป็ดพะโล้มากกว่า เลยสั่งเนื้อเป็ดจานเล็กมาแกล้มกับข้าวสวยร้อน ๆ วันนั้นหิวมาก เดินทางลำบาก อยากไปไหนต้องเดินอย่างเดียว ทั้งร้อนทั้งโหย ฟาดเรียบไม่มีเหลือ

ถามว่าอร่อยหรือไม่ ก็โอเค.ให้ผ่านสบาย ถ้าเทียบกับร้านเป็ดพะโล้แท้ ๆ ผมชอบน้ำราดแนวต้มเค็มแบบนั้นมากกว่า (สีน้ำตาลอ่อน) เจ้านี้น้ำราดสีเข้มกลิ่นพะโล้แรงเหมือนก๋วยจั๊บน้ำข้น แต่เนื้อเป็ดนุ่มอร่อยใช้ได้ครับ